b'\n_START_ARTICLE_\nMuseuniverset\n_START_PARAGRAPH_\nMuseuniverset er et ikke-offisielt uttrykk som ofte brukes om verdenen Disney-figuren Mikke Mus og hans slekt, venner og fiender bor i. Dette brukes i motsetning til andeuniverset, verdenen der Donald Duck-historier finner sted._NEWLINE_Mikke Mus og Minni Mus ble skapt av Walt Disney og Ub Iwerks til noen tegnefilmer. Flere av karakterene skriver seg tilbake til mellomkrigstiden. Ikke minst var tegnerene Art Babbitt og Floyd Gottfredson viktige bidragsytere._NEWLINE_I historier produsert av Egmont, som lager de fleste av historiene som st\xc3\xa5r p\xc3\xa5 trykk i norsk Donald Duck & Co, heter byen Mikke Mus bor i Andeby (engelsk: Duckburg). Det er underforst\xc3\xa5tt og flere ganger ogs\xc3\xa5 vist i klartekst at dette er samme by som Donald Duck og hans slekt, venner og fiender holder til i. Historier der b\xc3\xa5de de fra andeuniverset og museuniverset deltar sammen forekommer imidlertid s\xc3\xa5 sjelden at de kan regnes som gjesteopptredener._NEWLINE_I klassiske amerikanske tegneserier forekommer det klare eksempler p\xc3\xa5 at Donald Duck og Mikke Mus bor i samme by. Blant annet har Carl Barks laget en historie hvor Tipp og Topp hjelper Petter Smart med \xc3\xa5 lage en oppfinnelse, og serieskaperparet Carl Fallberg og Paul Murry lot ogs\xc3\xa5 Mikke og Langbein flere ganger m\xc3\xb8te Bestemor Duck. P\xc3\xa5 slutten av 1980-\xc3\xa5rene valgte den dav\xc3\xa6rende Disney-utgiveren i USA, Gladstone, \xc3\xa5 d\xc3\xb8pe Mikkes hjemby Mouseton, og slik markere at det ikke var samme by som Donald Duck bor i. I italienske Disney-tegneserier, som det er overvekt av i Donald Pocket, har det alltid v\xc3\xa6rt et skille mellom Donalds hjemby Paperopolis og Mikkes hjemby Topolipolis, men dette har normalt v\xc3\xa6rt fjernet eller dysset ned i den norske oversettelsen._NEWLINE_Uttrykket \xc2\xabMuseuniverset\xc2\xbb er skapt av fans og har ikke blitt brukt av Disney eller deres utgivere.'